
Na podlagi četrtega odstavka 3. člena, prvega odstavka 4. člena, osmega odstavka 6. člena, 10. člena, drugega odstavka 12. člena, drugega odstavka 23. člena, prvega, drugega, četrtega in sedmega odstavka 37. člena, prvega odstavka 39. člena in četrtega odstavka 42. člena Zakona o cestninjenju (Uradni list RS, št. 24/15 in 41/17) Vlada Republike Slovenije izdaja
U R E D B O

o spremembi Uredbe o cestninskih cestah in cestnini

1. člen

V Uredbi o cestninskih cestah in cestnini (Uradni list RS, št. 77/16, 63/17, 14/18, 74/18 in 78/19) se 5. člen spremeni tako, da se glasi:

»5. člen

(cestninski razredi)

Vozila, za katera se plačuje cestnina glede na prevoženo razdaljo po cestninski cesti, se glede na vrsto vozila, njegovo največjo dovoljeno maso in število osi na njem razvrščajo v naslednje cestninske razrede:

· prvi cestninski razred: motorna vozila z dvema osema, katerih največja dovoljena masa presega 3.500 kg;

· drugi cestninski razred: motorna vozila s tremi osmi, katerih največja dovoljena masa presega 3.500 kg, in skupine vozil s tremi osmi, katerih največja dovoljena masa vlečnega vozila presega 3.500 kg;

· tretji cestninski razred: motorna vozila z več kakor tremi osmi, katerih največja dovoljena masa presega 3.500 kg, in skupine vozil z več kakor tremi osmi, katerih največja dovoljena masa vlečnega vozila presega 3.500 kg.«.

PREHODNA IN KONČNA DOLOČBA

2. člen

(uskladitev)

Družba za avtoceste v Republiki Sloveniji, d. d., najpozneje v petnajstih dneh od uveljavitve te uredbe uskladi cenik cestnin za cestninske ceste, ki jih upravlja, s to uredbo. 

3. člen

(začetek veljavnosti)

Ta uredba začne veljati 1. septembra 2020.

